חדשות תעופה בקצרה – דצמבר 2006
·        חברת בואינג רשמה פטנט על מערכת אשר בהפעלתה ניטלת השליטה על המטוס מידי הטייסים והוא מוטס אוטומטית ע"י המערכת לנחיתה לשדה שהוגדר מראש. הפעלתה נעשית ע"י הטייסים, ע"י חיישנים או מהקרקע כאשר מאובחנת במטוס פעילות טרוריסטית או אחרת הדורשת התערבות והוצאת השליטה על המטוס מידי הטייסים או גורמים אחרים במטוס.

·        שתי יצרניות הענק למטוסי נוסעים, בואינג ואיירבס, פירסמו לאחרונה תחזית לביקוש מטוסי נוסעים סילוניים גדולים (מעל ל- 85 מושבים) ל- 20 השנים הבאות. עפ"י תחזיתה של בואינג, הדרישה תהיה ל- 23,760 מטוסים בערך כולל של 2,500 מיליארד דולר ועפ"י תחזיתה של איירבס, הדרישה תהיה ל- 22,660 מטוסים בערך כולל של 2,600 מיליארד דולר. עיקר הדרישה תהיה למטוסים צרי-גוף עם מעבר אחד דוגמת הבואינג 737 והאיירבס 320, כאשר תחזיתה של בואינג מסתכמת ב- 16,540 מטוסים מקטגוריה זו ושל איירבס ב- 15,330 מטוסים.  לגבי רוב הקטגוריות, תחזיות שתיהן דומות, פרט לתחזית לגבי מטוסי הענק (מבואינג 747 ואילך). בואינג צופה לדרישה של 990 מטוסים בקטגוריה זו,  בעוד 
תחזיתה של איירבס מסתכמת ב- 1,665 מטוסים. התחזית המוגדלת של איירבס הינה בין הסיבות שהובילו אותה להחלטה לפתח את סופר ג'מבו" A380  שבעטיו שקועה כיום איירבס בצרות בשל בעיות פיתוח מתמשכות.

·        צה"ל בודק אפשרות של שימוש בתותח מונחה ראדאר ליירוט טילי קסאם הנורים מרצועת עזה. מדובר בדגם משופר של התותחSKYSHIELD   מתוצרת לוקהיד-מרטין וזאת כמענה מיידי לירי המתמשך מהרצועה ובמקביל להמשיך בפיתוח פתרונות מתקדמים אחרים, כולל מערכות המבוססות על קרן לייזר שפיתוחן הופסק בזמנו.

·        התעשייה האווירית סיימה תכנון ראשוני של מערכת תידלוק אווירית אוטומטית עבור כטב"מים (כלי-טייס בלתי מאויישים). המערכת אינה מיועדת לפלטפורמה מסויימת, אך קטגוריית הכטב"מים הגדולים נראית כמתאימה ביותר להתקנת מערכת כזו. לדברי נציגי התעשייה האווירית, השימוש ההולך וגובר בכטב"מים ייצור את הצורך בהתקנת מערכות כאלו ובהיות התעשייה האווירית ערוכה, פיתוח אבטיפוס ייערך 18 חודש בלבד מרגע קבלת הזמנה. דוגמא לאפשרות של שימוש במערכת כזו היא עבור  כטב"מ מטיפוס הרון TP המפותח ע"י התעשייה האווירית עבור חיל-האוויר הישראלי. אורכו 13 מ', מוטתו 26 מ', משקלו 4 טון ומשך שהייתו כ- 70 שעות ללא תידלוק והוא הגדול מבין הכטב"מים שבידי חיל-האוויר. הוא מיועד להחליף מטוסים מאויישים במשימות ארוכות טווח ומערכת כזו תגדיל עוד יותר את טווחו ומשך שהייתו.
·        אוסטרליה חתמה על הסכם עם בואינג-אוסטרליה המייצגת את התעשייה האווירית, לרכישת כטב"מים מטיפוס IVIEW 250-  של התעשייה האווירית בכמות ובשווי לא ידועים. משקלו בהמראה 250 ק"ג ומשך שהייתו 6-8 שעות. ההערכה היא ששווי העיסקה לפחות 100 מיליון דולר והכטב"מ אמור להיכנס לשירות בסוף 2009 – שנתיים לאחר המועד המקורי.רפא"ל הציגה בפני נציגי הצבא האוסטרלי והניו-זילנדי את מיני כטב"מ 
מתוצרתה, SKYLITE B, תוך הפעלתו בשדה ניסויים בתנאים קיצוניים שכללו רוחות עד 55 קשר וטמפ' של  C º6-.

·        הגוף הקנדי לבטיחות בתחבורה ממליץ למפעילי מטוסי ססנה קרוואן לדגמיו השונים, לא להפעילם בתנאי התקרחות קשים. בחקירה שנעשתה עולה שבין השנים 1990 ועד ל- 2005 אירעו 19 תאונות למטוסי קרוואן בשל התקרחות ובהן נהרגו 42 איש ונפצעו קשה 4.

·        הסוכנות למחקרים מתקדמים של משרד ההגנה האמריקאי (DARPA), יזמה פרוייקט לפיתוח כלי-טייס זעיר (ננו - כטב"מ – NAV) בעל יכולת טיסה ותמרון בתוך מבנים. גודלו עד 7.5 ס"מ בכל ציר, משקלו בהמראה עד 100 גרם, מטענו 2 גרם, מהירותו עד 10 שנייה/מ', שהייתו 20 דקות וטווחו עד ק"מ אחד. בפרוייקט כיום 4 חברות המתחרות ביניהן והמפתחות קונספטים שונים. האוירודינמיקה של כלי-טייס גדולים ידועה כיום היטב, אולם הידע על האוירודינמיקה של תעופת חרקים ויצורים קטנים אחרים מועטה והמתחרות מפתחות אמצעי הנעה ותעופה אקזוטיים, שבעיקרם חיקוי תעופתם של חרקים וציפורים.

